Jørgen Young

Jørgen Young (1781–1837) var en norsk kjøpmann født på Skansgården i Vinger. Youngstorget i Oslo er oppkalt etter ham. Foreldrene var Elisabeth Kristine Jørgensdatter og den svenske gårdbrukeren Ole Jong, som skiftet navn til Young. Jørgen var oppkalt etter morfaren Jørgen Poulsen Skansgården, som stammet fra Kongshaug-slekten i Grue. Han var søskenbarn av kokebokforfatter Maren Elisabeth Bang.

Jørgen Young reiste inn til Kristiania, og i folketellingen 1801 er han oppført som «krambodsdreng» hos kjøpmann Johan Christensen i Storgata. I juli året etter fikk han borgerskap i byen, og noen måneder senere giftet han seg med Johanne Torgersen, datter av Niels Torgersen som eide byens skipskran. 

Young hadde sin egen bolig i det huset som nå er Storgata 3 i Christiania. Til gården både tobakkspinneri, snusfabrikk og brenneri. Young fikk murt opp et fjøs med plass til hundre kyr, som gikk på beite i området som ble kjent som Youngsløkken. Det strakte seg opp til Møllergata og bort til Hausmannsgate. Han overtok Enerhaugen i 1817 og drev med utparsellering på husmannsvis, på den måten at betalingen fra folk som festet tomt her blant annet var ilagt pliktarbeide for seg og sin familie.

Young ble valgt til stortingsrepresentant til Stortinget 1821–1823 hvor han representerte Christiania. Han satt i byens styre, borgerrepresentantene – «De 12 eligerede menn», fra 1816 til 1835. 

Young var også en av byens branndirektører og mottok et lite honorar av bykassen for det.

I 1818 kjøpte han det som senere skulle kalles Youngsløkken fra justisråd Paul Thrane. Young var ved ligningen 1833–1834 byens rikeste mann.

Referanser

 Kilder 
 Svensgam, Arild: De er døde - men lever fortsatt i Oslo. Galehuset forlag, 1999.

 Tallak Lindstøl: Stortinget og statsrådet, 1814-1914. B. 1 D. 2 : Biografier L-Ø samt tillæg, side 966, digital utgave

Kategori:Norske kjøpmenn
Kategori:Stortingsrepresentanter 1821–1823
Kategori:Personer fra Kongsvinger kommune